钦定古今图书集成/明伦汇编/氏族典/第042卷 > 《廖用贤尚友录》 > 祈廷训
## 钦定古今图书集成/明伦汇编/氏族典/第042卷 > 《廖用贤尚友录》 > 祈廷训

按《宋史祈廷训传》，“廷训本名廷益，避太宗旧名改焉。
河南洛阳人，善书计骑射，隶周祖帐下。广顺中，历东
西班右蕃行首、铁骑都虞候。世宗即位，改东西班都
指挥使，迁内殿直都指挥使，继领兰、睦二州刺史。从
征淮南，以功迁吉州团练使，月馀，迁岚州防御使，领
龙捷右厢都指挥使。宋初，为安远军节度观察留后”，
改河阳。乾德二年，又改彰德军，俄权知邓州，就拜义
武军节度。开宝二年，太祖征太原，以廷训为北面副
都部署。太平兴国二年，改左领军卫上将军。五年，坐
私贩竹木贵鬻入官，责本卫大将军。未几，复旧官。六
年，卒。廷训形质魁岸，无才略，临事多规避，时人目为
“祈橐驼”，以其庞大而无所取也。